РЕГЛАМЕНТ (ЕС) № 286/2011 НА КОМИСИЯТА
от 10 март 2011 година
за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 53 от него,
като има предвид, че:
(1)
С Регламент (ЕО) № 1272/2008 се хармонизират разпоредбите и критериите за класифициране и етикетиране на веществата, смесите и някои специфични изделия в Европейския съюз.
(2)
В посочения регламент се взема предвид Глобалната хармонизирана система за класифициране и етикетиране на химикали (наричана по-долу „GHS“) на Организацията на обединените нации (ООН).
(3)
Критериите за класифициране и правилата за етикетиране, описани в GHS, периодично се обновяват на ниво ООН. През декември 2008 г. групата от експерти на ООН за транспортирането на опасни товари и за Глобалната хармонизирана система за класифициране и етикетиране на химикали (UNCETDG/GHS) прие третото преработено издание на GHS. В него се съдържат изменения относно, inter alia, разпоредбите за избор на предупрежденията за опасност и за етикетирането на малки опаковки, нови подкатегории за респираторна и кожна сенсибилизация, преразглеждане на критериите за класифициране за дългосрочни опасности (хронична токсичност) за водната среда, както и нов клас на опасност за вещества и смеси, опасни за озоновия слой. Поради това е необходимо техническите разпоредби и критерии в приложенията към Регламент (ЕО) № 1272/2008 да бъдат адаптирани към третото преработено издание на GHS.
(4)
GHS предоставя на компетентните органи възможност да приемат допълнителни разпоредби относно етикетирането с цел защита на индивиди, вече сенсибилизирани към специфично химично вещество, което може да предизвика реакция при много ниска концентрация. Следва да бъдат въведени изисквания за добавяне на наименованието на такова химично вещество върху етикета, дори ако то присъства в много ниска концентрация в сместа.
(5)
Следва също така да бъде изменена терминологията в различни разпоредби в приложенията, както и някои технически критерии, за да се улесни прилагането от страна на операторите и на органите по прилагане, да се подобри съгласуваността на правния текст и да се постигне по-голяма яснота.
(6)
За да се осигури възможност за доставчиците на вещества да се приспособят към въведените с настоящия регламент нови разпоредби относно класифицирането, етикетирането и опаковането, следва да се предвиди преходен период и прилагането на настоящия регламент следва да бъде отложено. Това следва да даде възможност установените в настоящия регламент разпоредби да се прилагат на доброволен принцип преди изтичането на преходния период.
(7)
Мерките, предвидени в настоящия регламент, са в съответствие със становището на комитета, създаден в съответствие с член 133 от Регламент (ЕО) № 1907/2006 на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1272/2008 се изменя, както следва:
1.
член 25, параграф 5 се заличава;
2.
в член 26, параграф 1 се вмъква следната нова буква д):
„д)
ако се прилага пиктограмата за опасност „GHS02“ или „GHS06“, употребата на пиктограмата за опасност „GHS04“ не е задължителна“;
3.
приложение I се изменя в съответствие с приложение I към настоящия регламент;
4.
приложение II се изменя в съответствие с приложение II към настоящия регламент;
5.
приложение III се изменя в съответствие с приложение III към настоящия регламент;
6.
приложение IV се изменя в съответствие с приложение IV към настоящия регламент;
7.
приложение V се изменя в съответствие с приложение V към настоящия регламент;
8.
приложение VI се изменя в съответствие с приложение VI към настоящия регламент;
9.
приложение VII се изменя в съответствие с приложение VII към настоящия регламент.
Член 2
Преходни разпоредби
1. Чрез дерогация от член 3, втора алинея веществата и смесите могат - съответно преди 1 декември 2012 г. за веществата и 1 юни 2015 г. за смесите, да бъдат класифицирани, етикетирани и опаковани в съответствие с Регламент (ЕО) № 1272/2008, изменен с настоящия регламент.
2. Чрез дерогация от член 3, втора алинея за веществата, класифицирани, етикетирани и опаковани в съответствие с Регламент (ЕО) № 1272/2008 и пуснати на пазара преди 1 декември 2012 г., не се изисква да бъдат преетикетирани и преопаковани в съответствие с настоящия регламент до 1 декември 2014 г.
3. Чрез дерогация от член 3, втора алинея за смесите, класифицирани, етикетирани и опаковани в съответствие с Директива 1999/45/ЕО на Европейския парламент и на Съвета (3) или Регламент (ЕО) № 1272/2008 и пуснати на пазара преди 1 юни 2015 г., не се изисква да бъдат преетикетирани и преопаковани в съответствие с настоящия регламент до 1 юни 2017 г.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага по отношение на веществата от 1 декември 2012 г., а по отношение на смесите - от 1 юни 2015 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 март 2011 година.